b'\n_START_ARTICLE_\nSchattenbergbakken\n_START_SECTION_\nHistorie\n_START_PARAGRAPH_\nDen f\xc3\xb8rste hoppbakken i Oberstdorf ble tatt i bruk i 1910. Bakken l\xc3\xa5 ugunstig til, og etter 1. verdenskrig valgte man \xc3\xa5 bygge en ny hoppbakke ved foten av fjellet Schattenberg (\xc2\xabSkyggefjellet\xc2\xbb). Schattenbergbakken ble tatt i bruk 27. desember 1925. Den ble utvidet i 1930 og 1936, men forfalt under 2. verdenskrig. Bakken ble raskt satt i stand igjen da freden kom, og kunne tas i bruk p\xc3\xa5 ny 1. januar 1946._NEWLINE_I konkurranse med flere andre steder ble Oberstdorf valgt som rennsted i Hoppuka, som f\xc3\xb8rste gang ble arrangert i 1953. \xc3\x85pningsrennet i den f\xc3\xb8rste Hoppuka gikk ikke i Oberstdorf, men i Garmisch-Partenkirchen, men med unntak av ett \xc3\xa5r (1971/72, da rennene i Oberstdorf og Innsbruck byttet rekkef\xc3\xb8lge) har alle senere \xc3\xa5pningsrenn blitt holdt i Schattenbergbakken. \xc3\x85pningsrennet holdes vanligvis den 29. eller 30. desember._NEWLINE_I 1972 ble det bygd en storbakke ved siden av den gamle normalbakken, og hoppukerennene har siden da blitt holdt i storbakken. I 2003 ble storbakken utvidet fra K115 til K120. Normalbakken ble utvidet fra K90 (HS100) til K95 (HS106) i 2011. Hoppanlegget har en tilskuerkapasitet p\xc3\xa5 27 005. Alle de fem bakkene har plastmatter, slik at de ogs\xc3\xa5 kan brukes sommerstid._NEWLINE_Den 14 \xc3\xa5r gamle nederlandske skihopperen Jermo Ribbers d\xc3\xb8de 4. januar 2008 etter et fall under trening i K56-bakken.\n_START_SECTION_\nBakkerekorder\n_START_PARAGRAPH_\nAnerkjent bakkerekord p\xc3\xa5 sn\xc3\xb8 i K120-bakken er 143,5 meter, satt av Sigurd Pettersen (Norge) i verdenscupen (Hoppuka) 29. desember 2003. P\xc3\xa5 plast er rekorden 145,5 meter, satt av Gregor Schlierenzauer (\xc3\x98sterrike) i det \xc3\xb8sterrikske mesterskapet 20. oktober 2007. I HS106-bakken er anerkjent rekord p\xc3\xa5 sn\xc3\xb8 101 meter, satt av Rok Benkovi\xc4\x8d (Slovenia) i VM 19. februar 2005. I pr\xc3\xb8veomgangen i lagkonkurransen i VM 20. februar 2005 hoppet han 102 meter. Anerkjent rekord p\xc3\xa5 plast er 101,5 meter, satt av Frank L\xc3\xb6ffler (Tyskland) i kontinentalcupen 4. august 2002. Johannes Rydzek (Tyskland) hoppet 105 meter under \xc3\xa5pningen av den ombygde bakken 21. oktober 2011._NEWLINE_Sm\xc3\xa5bakkene: K56: 60 meter av Sven K\xc3\xbchn (Tyskland) 19. januar 1999. K30: 32,5 meter av Benjamin Hauber (Tyskland) 18. januar 1994. K19: 22 meter av Otto Schall (Tyskland) i 1994.'